tartuNLP/wikipedia-smugri-20251201 huggingface dataset:
Mantšurian kukkuloilla

”Mantšurian kukkuloilla” () on valssi, jonka sävelsi Venäjän keisarillisen armeijan 214. Mokšanin rykmentin kapellimestari Ilja Šatrov (J. A. Schatrow), joka oli saanut päättäväisestä toiminnastaan Stanislavin kultainen miekka -kunniamerkin. Suomessa kappale tunnetaan muun muassa nimillä ”Mandshurian kukkuloilla” ja ”Mandshurian kummut”.
Zlatoustissa, jonne rykmentti oli palannut, muisteltiin Venäjän–Japanin sotaa ja siellä kaatuneita aseveljiä. Muistelusten perusteella Šatrov sai toukokuussa 1906 sävelletyksi valssin, jolle hän antoi nimeksi ”Mokšanin rykmentti Mantšurian kukkuloilla”. Vuoden lopulla hän julkaisi valssin nuotit ja esitti sen orkesterilla Samarassa.
Valssista tuli nopeasti kuuluisa, ja siihen tekivät myöhemmin toiset sanoittajat useita sanoituksia. Šatrovin tekijänoikeuksia epäiltiin, ja toisaalta sävellystä esitettiin myös hänen tekijänoikeuksistaan riippumatta. Valssi oli suosittu myös toisen maailmansodan aikana, minkä vuoksi Venäjällä sitä on pidetty myös suuren isänmaallisen sodan tunnuksena sen silloisen suuren suosion vuoksi. Toisen maailmansodan aikana kapellimestari Ilja Šatrov palveli puna-armeijan divisioonassa sodan alusta loppuun. Vuonna 2005 Zlatoustissa päätettiin tuottaa CD-levy, jolla olisi sävelmän kaikki versiot jazz-versioita myöten. Lisäksi päätettiin tuottaa elokuva valssista ja sen säveltäjästä.
”Mandshurian kukkuloilla” Suomessa.
Nimellä ”Mandshurian kukkuloilla” Suomessa tunnetun kappaleen äänitti ensimmäisenä autonomian aikana Helsingin Torvisoittokunta, mutta ilmeisesti levyä ei koskaan julkaistu. Kappaleen ensimmäinen tunnettu levytys on amerikansuomalaisten hanuristien Johan Homanin ja Matti Söderlundin 19. lokakuuta 1920 levyttämä versio. Laajemmin tunnetuksi valssi tuli vasta Vili Vesterisen vuoden 1935 levytyksen myötä (Odeon a 228331). Ensimmäisen sanoitetun version levytti vuonna 1940 Eero Väre, mutta aikansa suosikiksi kappale nousi A. Aimon vuoden 1945 Sointu-merkille tehdyn version myötä.
Myöhempiä versioita ovat levyttäneet muun muassa Veikko Ahvenainen, Veikko Tuomi, Taito Vainio, Francis Goya, Agents ja Viikate. Myös rautalankayhtye The Sounds levytti kapppaleen nimellä "Mandschurian Beat."
Vuonna 1962 Laila (Laura) Kinnunen levytti laulun sekä venäjäksi että suomeksi nimellä ”Mandshurian kummut”. Venäjänkielinen versio nousi levylistojen kärkeen, mikä on harvinaista venäjänkieliselle laululle Suomessa.
Kansanpuolue – Demokraattisen Slovakian liike

Kansanpuolue – Demokraattisen Slovakian liike () oli slovakialainen keskustaoikeistolainen ja populistinen puolue, jonka johdossa oli pääministeri Vladimír Mečiar.
Mečiar oli pääministerinä Tšekkoslovakian hajoamisesta 1992 kevääseen 1994 ja uudelleen syksystä 1994 vuoteen 1998.
HZDS syntyi 1991 ei-kommunistisen opposition (VPN) hajotessa. Kun HZDS voitti vaalit 1992 ja Mečiar nousi Slovakian pääministeriksi, hän hajotti tšekkivastineensa Václav Klausin kanssa Tšekkoslovakian. Mečiar hallitsi vuoden 1993 alusta itsenäistynyttä maataan varsin itsevaltaisesti ja oli sotatilassa presidentti Michal Kováčin kanssa. Vuonna 1997 viisi oppositiopuoluetta liittoutui Slovakian demokraattiseksi koalitioksi (SDK), joka sai Mečiarin pois pääministerin paikalta, kun kukaan ei enää suostunut HZDS:n kanssa yhteistyöhön. HZDS otti nykyisen nimensä vuonna 2000.
Vuoden 2002 vaaleissa ĽS–HZDS oli jälleen suurin puolue, muttei kyennyt muodostamaan hallitusta. Riitojen vuoksi osa jäsenistä erosi siitä. Ivan Gašparovič erosi muodostaen Hnutie za demokraciun (HZD) vuonna 2002 ja vuonna 2003 osa muodosti Ľudová únian (ĽU).
Heikentynyt ĽS–HZDS otettiin vuonna 2006 Robert Ficon hallitukseen kahdella ministerillä. Mečiar ei ole mukana hallituksessa.
Vuoden 2010 vaaleissa HZDS:n kannatus sai vain noin 4 prosenttia äänistä, ja puolue putosi parlamentista. Puolue jäi parlamentin ulkopuolelle myös vuoden 2012 vaaleissa. Tämän jälkeen Mečiar siirtyi sivuun puolueen johtopaikalta, ja syyskuussa 2013 puoluetta alkoi vetää sen kokeneista jäsenistä koottu komitea. Mečiar ei pitänyt komitean suunnasta ja erosi joulukuussa puolueesta.
HZDS lakkautettiin tammikuun 2014 puoluekokouksessa.
Slovakian demokraattinen ja kristillinen liitto – Demokraattinen puolue

Slovakian demokraattinen ja kristillinen liitto – Demokraattinen puolue (, SDKÚ-DS) oli slovakialainen puolue, joka oli toiminnassa 2000–2018. Ennen yhdistymistä Demokraattisen puolueen kanssa 21. tammikuuta 2006 se tunnettiin nimellä Demokraattinen ja kristillinen liitto (SDKÚ).
SDKÚ-DS:n johtaja Mikuláš Dzurinda oli pääministerinä 2002–2006. Aliancia Nového Občana (ANO) oli mukana hallituksessa syyskuuhun 2005 ja Kresťanskodemokratické hnutie (KDH) helmikuuhun 2006.
Dzurindaa seurasi puolueen johdossa Iveta Radičová vuoden 2010 vaaleja varten.
SDKÚ-DS oli sekä kristillisdemokraattinen että konservatiivinen ja Euroopan kansanpuolueen jäsen.
Teumessoksen kettu

Teumessoksen kettu ( tai ) oli kreikkalaisessa mytologiassa jättimäinen kettu, joka oli lumottu niin ettei kukaan voinut saada sitä kiinni. Ketun alkuperää ei ole kirjoituksissa kerrottu, mutta jumalien kerrotaan lähettäneen sen rangaistukseksi Kadmoksen jälkeläisille Thebaan hävittämään maata.
Amfitryon oli pyytänyt Theban hallitsijaa Kreonia liittymään taisteluun teleboanilaisia vastaan, mutta tämä asetti ehdon: Amfitryonin oli pyydystettävä kettu, jotta Kreon liittyisi mukaan. Amfitryon pyysi Kefalosta auttamaan ja tuomaan koiransa Lailapsin, joka puolestaan oli lumottu niin että se sai aina saaliinsa kiinni. Kefalos suostui pyyntöön ja yhtyi jahtiin.
Zeus pohti syntynyttä paradoksia, jossa olivat vastakkain aina pakeneva kettu ja aina saaliinsa kiinni saava koira, ja päätti muuttaa molemmat kiveksi..
Ison koiran tähdistöä on arveltu Lailapsiksi, joka on korotettu taivaalle, ja Pienen koiran tähdistö on samalla yhdistetty Teumessoksen kettuun.
Marcelo Álvarez

Marcelo Raúl Álvarez (s. 27. helmikuuta 1962 Córdoba) on argentiinalainen tenori, joka on saanut kansainvälistä mainetta 1990-luvun lopulta.
Álvarez opiskeli 17-vuotiaaksi saakka "La Escuela de Niños Cantores de Córdobassa". Sen jälkeen hän kuitenkin jätti musiikkialan ja aloitti taloustieteen opinnot. Laulaminen oli hänelle edelleen tärkeä harrastus, ja vuonna 1992 hän aloitti laulunopintonsa Buenos Airesissa. 
Álvarez ei saanut kotimaassaan kummoisempaa kansansuosiota, mutta vakuutti kyvyillään tenori Giuseppe Di Stefanon, joka kehotti häntä matkustamaan Italiaan. Hän debytoi Venetsian Teatro la Fenicessä Elvinon roolissa Vincenzo Bellinin oopperassa "Unissakävelijä". Ajankohta oli syyskuu 1995; Álvarez sai pian lisää tarjouksia useilta oopperataloilta.
Álvarez tulkitsi 1990-luvun viimeisinä vuosina menestyksellä muiden muassa Bellinin, Verdin, Massenet’n ja Donizettin rooleja. Hän oli jo esiintynyt useissa Euroopan suurissa oopperataloissa ennen Metropolitan-debyyttiään vuonna 1998. 
Álvarezin ohjelmisto on laajentunut 2000-luvun kuluessa; siihen sisältyy muun muassa osia Charles Gounod’n, Jacques Offenbachin, Giacomo Puccinin ja Richard Straussin tuotannosta.
Giuseppe Di Stefano

Giuseppe Di Stefano (24. heinäkuuta 1921 Catania, Sisilia – 3. maaliskuuta 2008 Milano, Lombardia) oli italialainen tenori. Hänen aktiivisin uransa kesti 1940-luvulta 1970-luvun alkuun. 
Di Stefano teki oopperadebyyttinsä 1946 ja esiintyi La Scalassa jo seuraavana vuonna. Hän teki pian läpimurtonsa myös Yhdysvalloissa ja Britanniassa. Hänet muistetaan varsinkin yhteistyöstään Maria Callaksen kanssa.
Di Stefano esitti ja levytti muun muassa Giuseppe Verdin, Vincenzo Bellinin, Ruggero Leoncavallon, Pietro Mascagnin, Gaetano Donizettin, Giacomo Puccinin ja Amilcare Ponchiellin tuotantoa. Oopperoiden lisäksi levytysten joukkoon lukeutuu Verdin "Requiem". Viimeisen esiintymisensä tenori teki heinäkuussa 1992 Puccinin oopperassa "Turandot". 
Ikääntynyt Di Stefano sai vakavia vammoja jouduttuaan joulukuussa 2004 tuntemattomien hyökkääjien pahoinpitelemäksi Keniassa, jossa hänellä oli huvila. Hän kuoli 86-vuotiaana.
Arat

Arat ("Ara") on suku Etelä-Amerikassa ja Keski-Amerikassa eläviä papukaijoja. 
Arojen tunnusomaisena piirteenä on värikkyys ja pitkä pyrstö, sekä suuri "pähkinänsärkijä"-tyyppinen nokka. Niillä on yleensä jonkin kokoisia höyhenettömiä alueita naamassaan. Aitoaroja yhdistää myös niille tyypillinen ääntely. 
Ara-nimellä kutsutaan myös muita papukaijoja, vaikka ne eivät taksonomisesti kuulu tai kuulu enää "Ara"-sukuun. Esimerkiksi pikkuara, brasilianarat ("Primolius-"suku")" ja savanniara ovat vielä 2000-luvun alussa kuuluneet "Ara"-sukuun, mutta ne on sittemmin eroteltu omiin sukuihinsa suomenkielisen (tai englanninkielisen) nimen muuttumatta. "Anodorhynchus"-sukuun kuuluvaa hyasinttiaraa on myös kutsuttu araksi koko ajan, ja se onkin varsinaisille aroille kuten sinikelta- ja vihersiipiaralle riittävän läheistä sukua, että se voi hybridisoitua niiden kanssa.
Arojen koko vaihtelee aina pienenpuoleisista pikkuaroista ("Diopsittaca nobilis") (pituus pyrstön kanssa noin 30 senttimetriä) suurikokoisiin hyasinttiaroihin ("Anodorhynchus hyacinthinus") joka on maailman papukaijalajeista kaikkein pisin: kokonaispituus on metrin paikkeilla.
Väritykseltään arat ovat vaihtelevia, mutta aina kirkasvärisiä: pikkuarat ovat yksi "värittömimmistä" omaten suurimmaksi osaksi tasaisen vihreän höyhenpuvun pienillä punaisilla laikuilla siivissä, sekä aroille tyypillisen paljaan, vaalean ihoalueen silmien ympärillä. Yksi värikkäimmistä on puna-ara ("Ara macao"), joka loistaa suurimmaksi osaksi kirkkaan punaisena ja omaa hämmästyttävän väriset siivet, joissa on keltaista, sinistä ja hieman vihreääkin. 
Suurten arojen ääni voi olla korviavihlovan voimakas, ja olla vahvuudeltaan jopa 100 desibeliä. Kuten kaikki papukaijat, arat kykenevät tuottamaan myös hyvin hiljaisiakin ääniä. Arat eivät ole lintumaailman lahjakkaimpia puhujia, mutta saattavat nekin oppia puhumaan (tosin tämä on kaikilla papukaijoilla yksilöllistä).
Arojen sukuun kuuluu 8 elossa olevaa lajia. Pääasiassa saarissa eläneitä, sukupuuttoon kuolleita lajeja on suvussa useita.
Arat ovat Suomessakin kohtalaisen yleisiä lemmikkejä, ja suurinta osaa aralajeista tavataan lemmikkinä. Yleisin ara lemmikkinä on sinikelta-ara ("Ara ararauna"), joka on noin 86 cm pitkä. Muut arat ovat lemmikkeinä huomattavasti harvinaisempia, eikä kasvattajiakaan ole Suomessa kovin monta. 
Lajit ("Ara").
Sukupuuttoon kuolleita lajeja ("Ara"):
Eläinsuojeluvalvoja

Eläinsuojeluvalvoja on lääninhallituksen myöntämän luvan varassa toimiva henkilö, joka toimii kunnassa eläinsuojeluviranomaisten eli virkaeläinlääkärin, terveystarkastajan ja poliisin valvonnan alaisuudessa. 
Eläinsuojeluvalvojalla ei ole oikeutta tehdä tarkastusta kotirauhan piirissä. Valvojalla ei myöskään ole oikeutta ottaa eläintä huostaan, vaan ratkaisun tekee poliisi ja eläinlääkäri.
Eläinsuojeluvalvojat pitävät usein yrittäjänä löytöeläinkotia, jolta kunta ostaa lain määräämät palvelut. Löytöeläimiä säilytetään niissä korvausta vastaan 15 vuorokautta.
Suomen Eläinsuojeluyhdistysten Liitto ry kouluttaa vapaaehtoisia eläinsuojeluvalvojia, joilla ei kuitenkaan ole eläinsuojelulakiin perustuvaa oikeutta tarkastusten suorittamiseen.
Kolmiomittaustorni

Kolmiomittaustorni on peruskartoitukseen liittyvissä kolmiomittauksissa käytetty puinen kehikkomainen torni. Suomalaisten tornien kolmiomainen malli oli kopioitu Saksasta. Torneja oli Suomessa parhaimmillaan yli 4 000. Tornit rakennettiin Maanmittauslaitoksen ja Geodeettisen laitoksen mittauksia varten. Niitä tehtiin maastoon korkeille paikoille ja niiden korkeus oli enimmillään 50 metriä. Sodan aikana torneja käytettiin ilmavalvontaan, mutta myöhemminkin armeija on käyttänyt niitä ilmavalvontatehtävissä. Viimeiset tornit valmistuivat 1986. 
Lähes kaikki tornit on purettu tai ne ovat lahonneet. Vuonna 2007 oli jäljellä vielä noin kolmekymmentä tornia, mutta niiden kiipeämiskelpoisuudesta ei ole tietoa 
Kaunispäällä Saariselällä Inarissa Lapissa rakennettiin vuonna 2011 alkuperäisen mallin mukaan uudestaan Kaunispään kolmiomittaustorni kolmiomittauksen muistomerkiksi ja näkötorniksi, kun paikalla sijainnut vanha torni oli lahoamisen takia hävitetty vuonna 2009. Läheisen radio- ja tv-maston takia tornin paikkaa jouduttiin hiukan siirtämään.
Rudolf Otto

Rudolf Otto (25. syyskuuta 1869 Peine – 6. maaliskuuta 1937 Marburg) oli merkittävä saksalainen luterilainen teologi, uskonnonfilosofi ja vertailevan uskontotieteen tutkija.
Otton tunnetuin teos on "Das Heilige" (1917), joka käsitteli uskonnon rationaalisuutta ja irrationaalisuutta. Otto määritteli uskonnollisen tietoisuuden olevan ydinolemukseltaan jumalallista koskevan pelon ja viehätyksen yhteensulautuma.
Paul Tillich, Mircea Eliade, Gustav Mensching, Martin Heidegger, Leo Strauss, Hans-Georg Gadamer, Max Scheler, Ernst Jünger, Joseph Needham ja Hans Jonas ovat kaikki antaneet tunnustusta Ottolle ja sanoneet saaneensa vaikutteita tältä.
Georg Laakso

Georg Laakso (s. 1975 Hämeenlinna) on suomalainen kitaristi, joka vaikutti yhtyeissä Cadacross ja Turisas. Hän perusti Cadacrossin Janne Salon ja Jarkko Lemmetyn kanssa. Hän myös lauloi Cadacrossin ensimmäisellä levyllä.
Hän on seurustellut iskelmäsanoittaja Sana Mustosen kanssa.
Onnettomuus.
Kitaristi Georg Laakso joutui 31. lokakuuta 2005 Hattulassa auto-onnettomuuteen, jonka seurauksena Turisas vietti kuukausien ajan hiljaiseloa. Tapaus sai julkisuutta, koska poliisi oli käynyt kaksi kertaa onnettomuuspaikalla löytämättä maassa maannutta Laaksoa. Onnettomuuden seurauksena kitaristi halvaantui. Laakso joutui yhdeksän kuukautta myöhemmin jättämään Turisaksen sekä jäädyttämään Cadacrossin.
Diskografia.
Cadacross
Turisas
Dave Holland

Dave Holland (s. 1. lokakuuta 1946) on brittiläinen avantgarde-jazziin keskittynyt basisti, joka kuuluu soittimensa arvostetuimpiin taitajiin. Hollandin tunnetuimpia levyjä on 1970-luvun alussa ilmestynyt "Conference of the Birds". Hän on soittanut monien maineikkaiden muusikoiden kanssa, ja hänellä on ollut omia yhtyeitä.
Tuorein Dave Holland Quintet -muodostelma on saanut useita Grammy-ehdokkuuksia ja -palkintoja.
Säveltäjänä Hollandin tunnusmerkkinä ovat kansanlaulutyyppiset aiheet, epäsäännöllinen rytmi ja kahdella tai useammalla äänellä esitetty teema.
William Alston

William Payne Alston (29. marraskuuta 1921 – 13. syyskuuta 2009) oli yhdysvaltalainen filosofi ja Syracusen yliopiston emeritusprofessori. Hänen erikoisalojaan olivat kielenfilosofia, tietoteoria ja uskonnonfilosofia. Alston väitteli tohtoriksi Chicagon yliopistosta ja opetti pitkään Michiganin yliopistossa.
Alston tunnetaan muun muassa tietoteoreettista fundamentalismia, internalismia ja eksternalismia, sekä puheakteja koskevista näkemyksistään. Hän työskenteli myös metafysiikan ja filosofian historian aloilla. Hänet luetaan analyyttisiin filosofeihin.
Alston oli perustamassa Society of Christian Philosophers -yhdistystä ja "Faith and philosophy" -julkaisua yhdessä Alvin Plantingan, Nicholas Wolterstorffin ja Richard Mouwin kanssa. Hän toimi aiemmin American Philosophical Associationin puheenjohtajana.
Heikki Järnefelt

Heikki Järnefelt (23. kesäkuuta 1891 Muuruvesi – 22. lokakuuta 1963 Helsinki) oli limnologian tutkija ja professori.
Järnefeltin vanhemmat olivat taidemaalari Eero Järnefelt ja näyttelijä Saimi Swan. Eero Järnefelt kuului 1600-luvulla aateloidun Järnefelt-suvun Suomen kulttuurielämässä näkyvästi vaikuttaneeseen haaraan. Heikki Järnefeltin opiskelutovereihin kuului tuleva kirjailija F. E. Sillanpää, jonka kanssa Järnefelt opiskeli biologiaa Helsingin yliopistossa ja joka tuli tätä kautta osaksi Järnfeltien kotona Tuusulassa kokoontunutta seurapiiriä. Heikki Järnefelt lapsena on ikuistettu Eero Järnefeltin maalaukseen "Taiteilijan poika" (1897).
Heikki Järnefelt aloitti lapsuudenkotinsa "Suvirannan" vieressä sijaitsevan Tuusulanjärven ja sen eliöstön kenttätutkimukset vuonna 1914 keräten aineistoa järven kaloista, planktonista, pohjaeläimistä ja kalojen loisista. Hän kartoitti myös järven pohjamateriaalin ja rantakasvillisuuden. Useita vuosia kestäneiden Tuusulanjärven tutkimusten tulokset Järnefelt julkaisi 160-sivuisessa väitöskirjassaan vuonna 1921. Vuonna 1924 Järnefelt nimitettiin Helsingin yliopiston limnologian dosentiksi.
Järnefeltistä tuli Helsingin yliopiston ensimmäinen limnologian eli sisävesien tutkimuksen professori vuonna 1931, ja hän tutki 1930–1950-luvuilla Suomen järvien vesibiologiaa sadoissa eri järvissä. 1950-luvulla Järnefelt oli jäsenenä Suomen vesistöjen likaantumista tutkineesta vesiensuojelukomiteassa, joka jätti mietintönsä vuonna 1958.
Gunung Leuserin kansallispuisto

Gunung Leuserin kansallispuisto on kansallispuisto Sumatran saarella, Indonesiassa. Se sijaitsee saaren pohjoisosassa Pohjois-Sumatran ja Acehin maakuntien rajalla. Vuonna 1980 perustettu kansallispuisto on laajuudeltaan 7 927 neliökilometriä. Yhdessä Kerinchi Seblatin ja Bukit Barisan Selatanin kansallispuiston kanssa Gunung Leuser muodostaa UNESCOn maailmanperintökohteen Sumatran trooppinen sademetsä.
Gunung Leuserin kansallispuisto sijaitsee vuoristoisella seudulla, sillä 40 % alueesta on yli 1 500 metrin korkeudessa. Korkein kohta on Gunung Leuser -vuori, joka kohoaa 3 466 metriin.
Sumatran saaren biodiversiteetti on ainutlaatuinen. Saarella on arvioitu olevan noin 10 000 kasvi-, yli 200 nisäkäs- ja noin 580 lintulajia. Gunung Leuserin kansallispuisto on luonnonsuojeluarvoltaan merkittävä, sillä alueen 10 000 kasvilajista peräti 45 % voi löytää puistosta. Gunung Leuser on osa laajempaa Leuserin ekosysteemiä, jota biologit pitävät maailman parhaimpiin kuuluvana luonnonlaboratoriona. 
Gunung Leuserin kansallispuiston kasvisto on todella monimuotoista. Puistosta löytyy kaikkea rannikkometsistä vuoristometsiin. Merkittävimmän osan suojelualueesta muodostavat vuoristometsät, jotka kasvavat noin 1 000–2 500 metrissä. Täällä kasvaa runsaasti pyökki- ja laakerikasveihin kuuluvia lajeja.
Nisäkäslajeja Gunung Leuserin kansallispuistossa elää 21, jotka on listattu uhanalaisuusluokituksessa taantuneiksi ja näistä 13 on vähintään vaarantunut. Kriittisesti uhanalaisia lajeja puistossa ovat sumatranoranki, sumatrantiikeri ja sumatransarvikuono. Muita uhanalaisia nisäkäslajeja, joita esiintyy puistossa, ovat saukkobeletti, vuorisusi, puuleopardi ja malaijanpiikkisika. Lintulajeja ei ole tutkittu aivan yhtä kattavasti, mutta alueelta löytyy noin 380 lajia, joista 13 on kotoperäisiä. Erittäin uhanalaisia lajeja ovat malesiansinisieppo ja sumatransorsa.
Laittomat hakkuut muodostavat suuren uhan Gunung Leuserin kansallispuistolle. Vuoteen 2002 mennessä arviolta 26 % puistosta on tuhoutunut.
Melville Y. Stewart

Melville Y. Stewart (19. kesäkuuta 1935 – 19. kesäkuuta 2020) oli yhdysvaltalainen uskonnonfilosofi ja Bethel Universityn filosofian emeritus- ja apulaisprofessori. Stewart käsitteli myös tietoteoriaa ja metafysiikkaa. 
Stewart opetti Bethel Universityn lisäksi useissa yliopistoissa ympäri maailmaa. Hän toimi vierailevana professorina muun muassa Pietarin valtionyliopistossa sekä useissa kiinalaisissa yliopistoissa.
Siion

Siion (; ) on heprealaisessa Raamatussa käytetty sana, jolla viitataan usein Israelin maahan sekä sen pääkaupunkiin. Sana esiintyi jo kolmetuhatta vuotta vanhoissa teksteissä. Alkuperäiseltä merkitykseltään sana tarkoittaa Siionin vuorta, joka sijaitsee Jerusalemin lähellä. Vuorella seisoi Raamatun mukaan samanniminen linnake, jonka kuningas Daavid Raamatussa valloitti.
Raamatussa "tytär Siion" tarkoittaa Jerusalemia tai sen asukkaita, toisinaan koko Israelia. Kristillisessä kielenkäytössä Siionilla tarkoitetaan usein kristillistä seurakuntaa. Nimi esiintyy muun muassa useissa virsissä sekä eräiden hengellisten laulukokoelmien nimissä kuten Siionin virret ja Siionin kannel.
Siionin mukaan on saanut nimensä myös sionismi, alun perin maalliseksi tarkoitettu poliittinen liike, jossa juutalaiset pyrkivät saamaan itselleen oman valtion. 
Rastafareille Siion viittaa Afrikkaan tai Etiopiaan. Mormoneille sana viittaa heidän omaan kirkkoonsa. Termin asiayhteys voi vaihdella paljonkin riippuen siitä, mikä uskonnollinen yhteisö sitä käyttää. Viihdeteollisuudessa muun muassa Matrix-elokuvissa on viitattu Siioniin viimeisenä ihmisten kaupunkina koneiden ollessa vallassa.
Antti-Jussi Kemppainen

Antti-Jussi Kemppainen (s. 21. heinäkuuta 1989 Kuusamo) on suomalainen uransa lopettanut freestylehiihtäjä. Halfpipessa kilpailut Kemppainen edusti seuratasolla Ruka Slalom Freestyleä. Kemppaisen suurin saavutus on US Open -vapaalaskutapahtuman halfpipe-kilpailun voitto vuonna 2008. Hän sai nuorten MM-kilpailuissa hopeaa halfpipessa 2007. Freestylehiihdon MM-kisoissa hän sijoittui halfpipessä seitsemänneksi vuonna 2009 ja viidenneksi vuonna 2013. Elokuussa 2013 Kemppainen saavutti ensimmäisen voittonsa halfpipen maailmancupissa. Hän on sijoittunut toiseksi kaksi kertaa halfpipen ja kerran slopestylen maailmancupkilpailussa.
Kemppainen laski Salomonin tiimissä. Hän on myös mukana Up In Snow, Legacy ja Roots -nimisissä lasketteluelokuvissa.
M/S Götaland

M/S Götaland on juna- ja autolautta, joka liikennöi Ruotsin Trelleborgin ja Saksan Travemünden välillä. Laivan omistaa ja sillä liikennöi Scandlines-varustamo ja se on rakennettu vuonna 1973. Vuosina 1993–1994 Öresundsvarvet-telakka Landskronassa pidensi ja uudisti laivaa huomattavasti.
Laiva voi kuljettaa nykyisin 400 matkustajaa, joita varten on 148 hyttipaikkaa. Yhdistelmäajoneuvoja laivaan mahtuu 35 kappaletta ja junavaunuja varten on 811 metriä raiteita.
Mahajanapada

Mahajanapadat () olivat Intiassa 700-luvulta eaa. lähtien kehittyneitä valtioita. Mahajanapadeja oli yhteensä 16, joista merkittävimpiä olivat Magadha ja Kosala. Varmaa tietoa Intian historiasta on yleisesti vasta 500-luvulta eaa. eteenpäin, jolloin mahajanapadat olivat vakiinnuttaneet asemansa.
Mahajanapadit saivat alkunsa, kun Intiaan 1800-luvulta eaa. alkaen saapuneet arjalaiset alkoivat noin 1000-luvulla eaa. asettua aloilleen ja perustaa kyliä. He muodostivat ensin janapadeiksi kutsuttuja valtioita, joita hallitsivat kyläneuvostot. Näitä on joskus erheellisesti kutsuttu demokratioiksi, vaikka oligarkia kuvaa hallintomallia paremmin. Neuvostojen jäsenet valittiin lähinnä pappissäädystä. 700-luvulta eaa. alkaen osa janapadeista alkoi muuttua kuningaskunniksi. Maanviljelyn ja kaupankäynnin kasvu järjestyneessä yhteiskunnassa johti rahan käyttöönottoon ja tiettyjen janapadien voimistumiseen naapuriensa kustannuksella. Näitä alettiin buddhalaisissa teksteissä kutsua mahajanapadeiksi erotuksena pienemmistä Intian valtioista.
Buddhalaisen tekstin Anguttara Nikayan mukaan 16 mahajanapadaa olivat seuraavat:
Avanti

Avanti tai Avanti! (italiaa, ’eteenpäin’) voi tarkoittaa seuraavia:
Ѭ

Ѭ on kyrillinen kirjain, jota käytetään muinaiskirkkoslaavissa. Se ääntyy nasaalistuneena puoliväljänä laveana etuvokaalina []. Koska nykyään kyrillisiä kirjaimia käyttävissä slaavilaiskielissä ei ole enää nasaaliäänteitä, on kirjaimesta tullut niille tarpeeton.
Kirjain Ѫ kuului bulgarian aakkosiin vuoteen 1945 asti. Nykyään äänne on hävinnyt kielestä, mutta jotkin bulgaari- tai makedonialaismurteet Kreikan Thessalonikissa ja Kastoriássa käyttävät äännettä.
Ѥ

Ѥ on kyrillinen kirjain. Se sisältyy muinaiskirkkoslaavin, kirkkoslaavin ja varhaisitäslaavin aakkosiin. Se on kyrillisistä kirjaimista і ja е muodostettu ligatuuri.
Ääntäminen.
Ѥ ääntyy konsonantin jälkeen laveana puolisuppeana etuvokaalina []. Edeltävä konsonantti, joka on useimmiten л tai н, ääntyy tällöin liudentuneena. Sanan alussa tai vokaalin jälkeen ѥ ääntyy [].
Nicholas Wolterstorff

Nicholas Wolterstorff (s. 21. tammikuuta 1932 Bigelow, Minnesota) on yhdysvaltalainen filosofi, Yalen yliopiston Noah Porter -oppituolin filosofisen teologian emeritusprofessori ja Berkeley Collegen jäsen. Wolterstorff on kirjoittanut useista filosofisista ja teologisista aiheista, ja käsitellyt erityisesti metafysiikkaa, estetiikkaa, poliittista filosofiaa, tietoteoriaa ja uskonnonfilosofiaa.
Wolterstorff oli mukana perustamassa Society of Christian Philosophers -yhdistystä ja "Faith and Philosophy" -julkaisua yhdessä Alvin Plantingan, William Alstonin ja Richard Mouw’n kanssa.
Tutkimukset.
Oikeudenmukaisuus.
Teoksessaan "Justice: Rights and Wrongs" (Princeton University Press, 2008) Wolterstorff puolustaa väitettä, jonka mukaan ehdottomia ihmisoikeuksia ei pystytä teoreettisesti oikeuttamaan ilman teististä käsitystä, jonka mukaan ihminen on luotu Jumalan kuvaksi. Wolterstorffin mukaan länsimaisille sekulaareille intellektuelleille ominainen pyrkimys sulkea ihmisoikeuksien uskonnollinen perustelu keskustelun ulkopuolelle ei tee oikeutta oikeutuksen luonteelle.
Tony Zarella

Tony Zarrella (s. 1959) on muusikko, joka oli 1970-luvulla Wicked Lester- ja Rainbow-yhtyeiden jäsen. Kokoonpanoista muodostui myöhemmin KISS-yhtye.
Jordi Tarrés

Jordi Tarrés (s. 10. syyskuuta 1966) on espanjalainen trial-kuljettaja.
Tarrés voitti trialin maailmanmestaruuden seitsemän kertaa. Tätä saavutusta sivusi Ison-Britannian Dougie Lampkin vuonna 2003 ja sen ohitti 2010-luvulla espanjalainen Toni Bou. MM-osakilpailuvoittoja Tarrés saavutti yli 60.
M/S Hamlet

M/S Hamlet () on ropax-rahtilaiva, joka liikennöi Ruotsin Helsingborgin ja Tanskan Helsingørin välillä. Laivan omistaa ja sillä liikennöi Scandlines-varustamo. Aluksessa ei ole lainkaan hyttejä, vaan vain kansipaikkoja 1 000 matkustajalle. Henkilöautoja laivaan mahtuu 240 kappaletta. Autokansien pituus on 553 kaistametriä yhdistelmäajoneuvoille ja 1 171 kaistametriä henkilöautoille. 
Käyttöhistoria.
Joulukuussa 1996 aluksen köli laskettiin ja 14. maaliskuuta 1997 tapahtui vesillelasku. 17. kesäkuuta alus luovutettiin Scandlines A/S:n omistukseen, joka rekisteröi aluksen Tanskan lipun alle. Kotisatamaksi tuli Helsingør. Heinäkuun alussa Hamlet aloitti liikennöinnin sen nykyisellä reitillään.
Urheilu+kanava

Urheilu+kanava (tyyliteltynä URHEILU+KANAVA) oli Urheilukanavan maksullinen lisäkanava, joka lähetti ohjelmaa päivittäin noin kello 18.00–1.00, kuitenkin joskus jopa viiden aikaan aamulla. Tiistaista perjantaihin kanavalla tuli urheilun oma uutispalvelu, Urheilu+Studio, jota juonsivat Pepe Jürgens ja Toni Niemistö. Keskiviikkoisin kanavalla tuli Erkki Vanhasen juontama "MotorSport Evening", joka oli kooste kotimaisesta ja kansainvälisestä moottoriurheilusta.
Valtioneuvosto hyväksyi 14. joulukuuta 2006 Urheilukanavan toimiluvan muutoksen, joka mahdollisti uuden kanavan perustamisen maksuttoman Urheilukanavan rinnalle. Kanava aloitti lähetyksensä 3. kesäkuuta 2007. Kanavan sai digitaaliseen antenniverkkoon (DVB-T) tilaamalla PlusTV-kanavapaketin, ja se näkyi kanavapaikalla 12.
2. heinäkuuta 2007 alkaen Urheilu+kanavaa oli voinut katsoa myös Welhon kaapeliverkossa, jossa kanava oli maksuton syyskuun alkuun asti.
Kanava lopetettiin 31. tammikuuta 2010 uuden Nelonen Sport Pro -kanavan tieltä.
George Boole

George Boole (2. marraskuuta 1815 Lincoln, Lincolnshire, Englanti – 8. joulukuuta 1864 Ballintemple, Corkin kreivikunta, Irlanti) oli brittiläinen matemaatikko ja filosofi. Hänen mukaansa on nimetty hänen kehittämänsä Boolen algebra, joka on kaiken nykyaikaisen tietokonearitmetiikan perusta. Näin Boolea voidaan pitää yhtenä tietojenkäsittelytieteen perustajista, vaikka varsinaisia tietokoneita ei hänen aikanaan ollutkaan.
Boolen töitä laajensivat ja uudistivat William Stanley Jevons, Augustus De Morgan, Charles Peirce ja William Ernest Johnson, ja siitä tekivät lyhyempiä esityksiä Ernst Schröder, Louis Couturat ja Clarence Irving Lewis. Noin seitsemänkymmentä vuotta Boolen kuoleman jälkeen Claude Shannon löysi Boolen algebran filosofian kurssilla Michiganin yliopistossa. Myöhemmin MIT:ssä hän osoitti, kuinka Boolen algebraa voitaisiin käyttää puhelinkeskusten optimoinnissa ja kuinka Boolen algebran ongelmia voitiin ratkaista koneellisesti. Tämä on kaiken sähköisen tietojenkäsittelyn taustalla.
Dietyyliamiini

Dietyyliamiini (C4H11N, muita nimiä N,N-Dietyyliamiini, N-etyylietanamiini,Dietamiini ) on sekundäärinen amiini. Dietyyliamiini sekoittuu veteen ja etanoliin. Johtuen aineen matalasta itsesyttymislämpötilasta, joka on pienempi kuin –26 °C se on hyvin herkästi leimahtavaa. Huoneenlämpötilassa dietyyliamiini on neste. Dietyyliamiini on keskivahva emäs.
Dietyyliamiinia tuotetaan ammoniakista ja etanolista. Lisäksi reaktiossa saadaan myös etyyliamiinia ja trietyyliamiinia. Vaikka aine on korrosoiva, sitä käytetään pieninä määrinä korroosionestoaineena. Muita dietyyliamiinin käyttökohteita ovat kumin, hartsien, väriaineiden sekä lääkkeiden valmistaminen.
Dietyyliamiini voi imeytyä ja polttaa ihoa joutuessaan sen kanssa kosketuksiin. Hengitettynä aine voi aiheuttaa kurkkukipua ja yskää. Suurempi annostus voi johtaa keuhkopöhöön.
Dietyyliamiini on DEA:n säännösteltyjen kemikaalien listalla johtuen sen tärkeästä roolista LSD:n synteesissä.
Hattie McDaniel

Hattie McDaniel (10. kesäkuuta 1895 Wichita, Kansas, Yhdysvallat – 26. lokakuuta 1952 Los Angeles, Kalifornia, Yhdysvallat) oli yhdysvaltalainen Oscar-palkittu näyttelijä.
Ura.
Hattie McDaniel muistetaan parhaiten Mammyn roolista elokuvasta "Tuulen viemää" (1939). Hän teki historiaa voittamalla elokuvasta parhaan naissivuosan Oscar-palkinnon, mikä teki hänestä ensimmäisen afroamerikkalaisen Oscar-voittajan. Palkinto jaettiin 29. helmikuuta 1940. Elokuvien lisäksi hän oli laulaja-lauluntekijä, komedienne, teatterinäyttelijä, radio- ja televisionäyttelijä. Hattie McDaniel oli itse asiassa ensimmäinen musta nainen joka lauloi radiossa. Vuonna 1952 hän näytteli televisiossa nimiroolin komediasarjassa "Beulah". Hattie McDaniel on saanut urastaan kaksi tähteä Hollywood Walk of Famelle, toisen elokuvaurastaan ja toisen radiosta. Sen lisäksi hänen kunniakseen julkaistiin Yhdysvalloissa postimerkki vuonna 2006.
Yksityiselämä.
Hän oli elämänsä aikana neljä kertaa naimisissa. Hänen ensimmäinen avioliittonsa päättyi leskeytymiseen vuonna 1915 ja kolme muuta avioliittoa päättyivät avioeroon. Hänellä ei ollut lapsia. Hattie McDaniel kuoli rintasyöpään vuonna 1952, 57-vuotiaana.
Reinikainen (sukunimi)

Reinikainen on suomenkielinen sukunimi. Tunnettuja nimenkantajia ovat muun muassa:
Kalevalakylä

Kalevalakylä on Kuhmoon rakennettu kalevalainen rakennuskokonaisuus, joka on aktiivisesti toimiessaan ollut yksi Kuhmon matkailunähtävyyksistä. Kalevalan kankaalla toimii myös talvisotamuseo ja luontokeskus Petola. Ainutlaatuinen Hotelli Kalevala sijaitsee myös Kalevalankankaalla. Kalevalakylässä järjestetään Joulukierroksia talvisin. Pohjolan talo on suosittu juhlienpitopaikka. 
Ajatus Kalevalakylän rakentamisesta syntyi 1979, kun Kuhmossa mietittiin matkailun kehittämistä. Sijaintipaikkaa harkittaessa ehdotettiin Kuhmon lisäksi myös Ilomantsia ja Hankasalmea, mutta Kalevalakylä päätettiin kuitenkin rakentaa Kuhmoon. Kylä avattiin yleisölle ensimmäistä kertaa 1989, jolloin rakennustyöt olivat hieman kesken. Kylän rakennukset on rakennettu perinteiseen tyyliin hirrestä. Kylässä sijaitsevat Pohjolan taloalue, Väinölän talo, Hogmanin mökki ja Metsolan ansaraitti.
Karl-Otto Apel

Karl-Otto Apel (15. maaliskuuta 1922 Düsseldorf – 15. toukokuuta 2017 Niedernhausen) oli saksalainen filosofi ja Frankfurtin yliopiston emeritusprofessori. Apel toi työssään yhteen analyyttistä ja mannermaista filosofista perinnettä.
Apel kehitti diskurssietiikan järjestelmän. Hän oli Jürgen Habermasin ystävä ja työtoveri ja omaksui muun muassa tämän kommunikatiivisen toiminnan teorian, vaikka arvostelikin joitakin Habermasin lähestymistapoja.
Happiness (yhtye)

Happiness on helsinkiläinen vuonna 2005 perustettu rockyhtye. Happinessin debyyttialbumi "66ft Melodies" julkaistiin Suomessa 3. lokakuuta 2007, ja levyltä singleinä julkaistuja kappaleita ”Accelerate” ja ”Need You” soitettiin vuonna 2007 voimallisesti radiossa. Samana vuonna yhtye soitti kahdesti loppuunmyydyssä Helsingin jäähallissa, kesäkuussa My Chemical Romancen ja joulukuussa Marilyn Mansonin lämmittelijänä.
Yhtye ei ole julkaissut toista levyä debyyttinsä jälkeen.
Aaron T. Beck

Aaron Temkin Beck (18. heinäkuuta 1921 Providence, Rhode Island, Yhdysvallat – 1. marraskuuta 2021 Philadelphia, Pennsylvania) oli yhdysvaltalainen psykiatri ja emeritusprofessori, joka tunnetaan erityisesti kognitiivisen psykoterapian kehittäjänä.
Beckin vanhemmat olivat Yhdysvaltoihin muuttaneita venäjänjuutalaisia siirtolaisia. Beck opiskeli Brown Universityssa ja valmistui 1942. Sieltä hän siirtyi Yalen yliopiston lääketieteelliseen tiedekuntaan, josta valmistui lääketieteen tohtoriksi 1946.
Beckin mukaan kielteiset asenteet laukaisevat masennuksen. Hänen ajatteluunsa vaikutti muun muassa Albert Ellis. 
Suuren osan työstään hän teki Pennsylvanian yliopiston Psykiatrian laitoksella Philadelphiassa. Uransa aikana hän laati yksin tai yhdessä muiden tutkijoiden kanssa yli 550 tieteellistä artikkelia ja 18 kirjaa. Hän oli myös kehittämässä masennuksen arvioinnissa ja kognitiivisessa terapiassa laajalti käytettyjä masennuksen ja toivottomuuden arviointiasteikkoja. Vuonna 2006 hänelle myönnettiin Albert Lasker -palkinto kliinisestä lääketieteellisestä tutkimustyöstä. Hänellä sai myös useita kunniatohtorin arvonimiä. Pennsylvanian yliopiston Psykiatrian laitoksen Itsemurhien ehkäisyn keskuksessa toimii hänen mukaansa nimetty tutkimusyksikkö (Beck Institute).
Beckin tunnetuimpiin oppilaisiin kuuluivat hänen tyttärensä, kognitiivisen psykoterapian parissa tekemästään työstä tunnettu psykologian professori Judith S. Beck sekä positiivisen psykologian tutkija ja puolestapuhuja, Pennsylvanian yliopiston professori Martin E. P. Seligman.
Lia Manoliu

Lia Manoliu (25. huhtikuuta 1932 Chișinău – 9. tammikuuta 1998 Bukarest) oli romanialainen kiekonheittäjä ja olympiavoittaja.
Lia Manoliu oli ensimmäinen yleisurheilija, joka kilpaili kuusissa olympiakisoissa. Roomassa 1960 ja Tokiossa 1964 hän sai kiekonheitossa pronssimitalin. Méxicossa 1968 hän heitti ensimmäisellä heitollaan tuloksen 58,28. Hänen muut heittonsa jäivät vesisateessa yli 12 metriä lyhyemmiksi, mutta avausheitto riitti kultamitaliin. Vuonna 1971 hän ylitti ensimmäisen kerran 60 metrin rajan. Münchenissä 1972 hän osallistui kuudensiin olympialaisiinsa ja sijoittui yhdeksänneksi tuloksella 58,50. EM-kisoissa hän karsiutui kolmasti loppukilpailusta ja sijoittui parhaimmillaan neljänneksi.
Vuonna 1974 Manoliu sai Unescon Fair Play -palkinnon ja Kansainväliseltä olympiakomitealta Olympic Order -kunnianosoituksen. Hän toimi Romanian olympiakomitean puheenjohtajana vuodesta 1990 kuolemaansa saakka.
Revival (John Fogertyn albumi)

Revival on John Fogertyn kymmenes sooloalbumi, joka julkaistiin 2. lokakuuta 2007.
21. toukokuuta 2008 levystä ilmestyi versio, jolla on mukana neljä live-kappaletta sekä promovideon sisältävä bonus-DVD.
Kappaleet.
Kaikki kappaleet kirjoittanut, sovittanut ja tuottanut John Fogerty.
Yhdistyneiden kansakuntien teollistamisjärjestö

Yhdistyneiden kansakuntien teollistamisjärjestö (UNIDO, , ONUDI ) on Yhdistyneiden kansakuntien erikoisjärjestö, jonka tehtäviin kuuluu teollisen kehityksen tukeminen kehitys- ja siirtymätalousmaissa. Vuonna 1966 YK:n ohjelmana perustetun ja vuonna 1985 erityisjärjestöksi muuttuneen UNIDO:n päämaja sijaitsee Wienissä.
UNIDOn toimintakustannukset vuonna 2022 oli 84,7 miljoonaa euroa, ja sillä oli samaan aikaan 684 työntkeijää. Järjestön pääsihteeriksi valittiin 2021 Gerd Müller.
Eternity

Eternity tarkoittaa seuraavia asioita:
Teoksia.
Eternity on myös seuraavien teosten nimi:
Katso myös.
Lisäksi Eternity liittyy seuraavaan:
Bad Company (vuoden 2002 elokuva)

Bad Company on vuonna 2002 ensi-iltansa saanut toimintaelokuva. Elokuvan ohjasi Joel Schumacher ja pääosissa ovat Chris Rock ja Anthony Hopkins.
Tarina.
Elokuva kertoo pikkurikollisesta Jake Hayesista (Chris Rock), johon CIA ottaa yhteyttä. Jake saa tietää että hänellä oli identtinen kaksoisveli nimeltään Kevin Pope, joka oli adoptoitu rikkaaseen perheeseen ja käynyt Ivy League elittikoulua. Kevinistä oli tullut CIA:n agentti ja hän sai surmansa kesken tärkeän tehtävän ostaa varastettu ydinase venäläiseltä asekauppiaalta. Jake hankitaan Kevinin sijaiseksi, jotta tehtävä saataisiin suoritettua. Jake on lipputrokari ja shakkihuijari joka on kasvanut kadulla, ja ongelmana on että hän on täysin päin vastainen kun hienostunut veljensä. Jake joutuu opettelemaan yhdeksässä päivässä samat tiedot ja taidot joita hänen veljellään oli. Hän saa kaitsijakseen Gaylord Oakesin (Anthony Hopkins) joka on kokenut agentti jonka tehtävä on kouluttaa ja valvoa Jakea jolla on tarkoitus korvata Kevin.
Näyttelijät.
Lähde:
Alfonso Fontanelli

Alfonso Fontanelli (15. helmikuuta 1557 – 11. helmikuuta 1622 Rooma) oli italialainen säveltäjä.
Elämäkerta.
Fontanelli syntyi nykyisen Emilia-Romagnan alueella kreivi Emilio Fontanellin pojaksi. Hänellä oli läheiset suhteet Este-hallitsijasukuun, ja hän oli aikanaan tärkeä valtiomies ja diplomaatti. Hän avioitui ensimmäistä kertaa 1580, astui Este-suvun palvelukseen 1584 ja lähti vuonna 1586 Roomaan, jossa hän mahdollisesti tapasi Luca Marenzion.
Suurin osa Fontanellin säilyneistä sävellyksistä lienee peräisin 1590-luvulta ja vuotta 1600 välittömästi seuranneelta ajalta. Hänen ensimmäinen vaimonsa kuoli vuonna 1591, ja hän solmi uuden avioliiton Maria Biancolin kanssa. Avioliitto oli kuitenkin katastrofaalinen, ja vuonna 1601 Fontanelli murhasi vaimonsa uuden rakastajan.
Fontanelli vietti viimeiset vuotensa paossa Este-suvun hallitsemilta mailta ja asettui vuoteen 1615 mennessä Roomaan. Hänen sävellyksiään viimeisiltä vuosilta ei ole säilynyt; hänet vihittiin papiksi 1621, ja hän kuoli hyönteisenpuremaan helmikuussa 1622.
Fontanellin säilyneet sävellykset ovat madrigaaleja, ja hän oli Carlo Gesualdon ja Luzzasco Luzzaschin ohella aikansa huomattavimpia alan taitajia. Kaksi Fontanellin madrigaalikokoelmaa viidelle äänelle on painettu Ferrarassa 1595 sekä Venetsiassa 1604. Hänen tuotantoonsa kuuluu mahdollisesti lisäksi kuusitoista muuta madrigaalia, vaikkakaan kaikkien säveltäjästä ei ole saatu täyttä varmuutta.
Tapola (yritys)

Tapola Oy on tamperelainen vuonna 1953 perustettu lihanjalostusalan perheyritys, jonka tunnetuin tuote on mustamakkara. Yritys työllistää noin 90 henkilöä ja sen liikevaihto vuonna 2024 oli noin 14,4 miljoonaa euroa. Tapolan lihanjalostustehdas sijaitsee Tampereen Lielahdessa. Tapolan tehtaan yhteydessä toimii tunnettu tehtaanmyymälä, mustamakkarabaari. 
Tapolan hallituksen puheenjohtaja ja entinen toimitusjohtaja Jarmo Tapola kuoli torstaina 25. heinäkuuta 2019. Hänen poikansa Kristian Tapola aloitti yrityksen toimitusjohtajana vuonna 2015.
André Linman

André Immanuel Linman (s. 28. helmikuuta 1992 Vaasa) on suomalainen laulaja ja kitaristi. Linman laulaa nykyisin suomalaisessa One Desire -yhtyeessä. 
André Linman tunnettiin aiemmin Sturm und Drang -yhtyeen keulakuvana. Hän on sanoittanut isänsä Patrick Linmanin kanssa suurimman osan Sturm und Drang -yhtyeen kappaleista.
Vuonna 2017 Linman osallistui Tähdet, tähdet -televisiosarjan neljännelle tuotantokaudelle sijoittuen kolmanneksi.
Houses of the Holy (kappale)

Houses of the Holy on englantilaisen rockyhtye Led Zeppelinin tunnetuimpia kappaleita vuonna 1975 ilmestyneeltä albumilta "Physical Graffiti".
Kappale on keskinopea rock-laulu, jossa on paljon bassoa sekä Jimmy Pagen kitarariffi.
Yhtyeeltä on ilmestynyt myös samanniminen albumi.
Kandeh Yumkella

Kandeh Yumkella (s. 5. heinäkuuta 1959) on sierraleonelainen poliitikko, joka toimi joulukuusta 2005 kesäkuuhun 2013 Yhdistyneiden kansakuntien teollistamisjärjestön pääsihteerinä.
Ennen pääsihteerin toimeaan Yumkella toimi eri tehtävissä teollistamisjärjestössä vuodesta 1996 alkaen. Vuosina 1995–1996 hän toimi Sierra Leonen kauppa- ja teollisuusministerinä ja ennen tätä eri akateemisissa tehtävissä yhdysvaltalaisissa yliopistoissa. Koulutukseltaan Yumkella on taloustieteen tohtori (Illinoisin yliopisto, 1991).
Jörgen Mårtensson

Jörgen Mårtensson (s. 4. joulukuuta 1959) on entinen ruotsalainen suunnistaja.
Jörgen Mårtensson on voittanut suunnistuksen MM-kisoissa kymmenen mitalia. Henkilökohtaisen maailmanmestaruuden Mårtensson voitti normaalimatkalla 1991 ja 1995. Viimeiset MM-mitalinsa hän sai 37-vuotiaana 1997 – 19 vuotta ensimmäisen MM-kisaesiintymisensä jälkeen.
Puistosuunnistuksen maailmancupin kokonaiskilpailun Mårtensson voitti 1996. Jukolan viestin hän voitti kolmasti Almby IK -seuran joukkueessa ja Tiomilan kerran Almby IK:n ja kerran Malmby IF:n joukkueessa.
Leon Osman

Leon Osman (s. 17. toukokuuta 1981 Wigan, Englanti) on englantilainen jalkapalloilija, pelipaikaltaan keskikenttäpelaaja. Hän edusti Englannin Valioliigassa pelaavaa Evertonia vuosina 2000–2016. Tämän jälkeen hän on ollut ilman seuraa. Osmanin isä on kyproksenturkkilainen; Osman olisi ollut oikeutettu edustamaan maajoukkuetasolla Englantia, Kyprosta tai Turkkia, mutta hän valitsi Englannin.
Seurajoukkueura.
Osman on Evertonin oma kasvatti. Hän oli vuonna 1998 voittamassa nuorten FA Cupia joukkueessa, johon kuuluivat muun muassa Richard Dunne, Francis Jeffers ja Tony Hibbert. Cupin voiton jälkeen Osman loukkaantui pahasti ja oli pitkään poissa pelikentiltä.
Lokakuussa 2002 Osman lainattiin Carlisle Unitediin. Menestyksekkään laina-ajan jälkeen Osman palasi Evertoniin, jossa teki hattutempun reserviottelussa Manchester Unitedia vastaan. Vuonna 2004 Osman oli lainalla Derby Countyssa, mutta sen jälkeen hän vakiinnutti paikkansa Evertonissa hyökkäävänä keskikenttäpelaajana. Hän pelasi Evertonissa kevääseen 2016 mennessä kaikkiaan 352 valioliigaottelua, joissa teki 44 maalia. UEFA-cupissa hän pelasi kymmenen ottelua, Eurooppa-liigassa 12. Hän pelasi tappiollisessa FA Cupin finaalissa Chelseaa vastaan 2009.
Maajoukkueura.
Osman debytoi Englannin maajoukkueessa 14. marraskuuta 2012 Ruotsia vastaan. Jälkimmäisen uransa kahdesta maaottelusta hän pelasi San Marinoa vastaan maaliskuussa 2013.
Carlo Farina

Carlo Farina (noin 1600–1604 – aikaisintaan 1639/1640) oli italialainen varhainen barokinajan säveltäjä ja viulisti. Hän vaikutti 1600-luvun ensimmäisellä puoliskolla, vaikka syntymä- ja kuolinajoista on tarjolla eriävää tietoa. 
Farina syntyi Mantovassa ja työskenteli paitsi Italiassa, myös muiden muassa Dresdenin ja Kölnin hoveissa. Häneltä on säilynyt lukuisia sonaatteja.
Farina kuoli Wienissä noin vuonna 1640.
Karjasillan koulu

Karjasillan koulu oli Oulun Höyhtyän kaupunginosassa toiminut perusasteen oppilaitos. Samassa rakennuksessa toimi myös Karjasillan lukio. Yläasteella oli tarjolla liikuntapainotteinen linja ja lukio puolestaan tunnettiin tietokonepainotteisuudestaan. Koulu yhdistettiin Kastellin kouluun ja siirrettiin uuteen Kastellin monitoimitaloon elokuussa 2014. Vanha koulurakennus purettiin 2020.
Historia.
Sotien jälkeen Oulun kaupunkiin perustettiin lukuisia yksityisiä oppikouluja. Karjasilta sai keskikoulun perustamisluvan keväällä 1955 ja koulun toiminta alkoi heti seuraavana syksynä. Lukioluokat koululle myönnettiin 1961, jolloin nimikin muuttui "Karjasillan keskikoulusta" "Karjasillan yhteiskouluksi". Toiminta yksityisenä oppikouluna päättyi kesään 1974, jolloin Oulussa siirryttiin peruskoulujärjestelmään. Karjasillan yhteiskoulu siirtyi Oulun kaupungin omistukseen ja se jaettiin hallinnollisesti Karjasillan yläasteeksi ja lukioksi. Karjasillan keskikoulun ja yhteiskoulun rehtorina toimi koko yksityisomistuksen ajan 1955–1974 Laila Lakkala.
Koulun toiminta aloitettiin Aleksanterintorin kansakoulussa. Kaupungilta saatiin omaa koulutaloa varten tontti Lintulammentien varrelta Höyhtyän kaupunginosasta läheltä Karjasiltaa. Koulurakennuksen suunnitteli arkkitehti Osmo Sipari ja se valmistui vuonna 1958.
Panttilainaamo

Panttilainaamo (myös kanikonttori) on paikka, jonne voi tuoda erilaisia esineitä talteen ja tällöin niitä vastaan myönnetään rahallinen, esineen todelliseen arvoon perustuva laina. Esineet jäävät tällöin pantteina lainan vakuudeksi. Ne voi hakea takaisin maksamalla panttilainaamolle sama summa, jonka se antoi alun perin esineestä lisättynä korolla ja lainanhoitomaksuilla. Erilaiset korut ja kodinelektroniikka muodostavat suurimman ryhmän pantattavista esineistä.
Panttilainaamot Suomessa.
Suomessa on toiminut kaksi pörssinoteerattua panttilainausyhtiötä: Helsingin Pantti ja aiemmin myös Helsingin Panttilainakonttori.
Asitit

Asitit (Philepittidae) on varpuslintuihin kuuluva heimo, joka on kotoperäinen Madagaskarin saarella. Heimon nimesi Richard Bowdler Sharpe vuonna 1870. Aiemmin asitit luettiin pittoihin. Nykyään ne usein luokitellaan harlekiineihin.
Asitteja on kaksi sukua, joista kummassakin on kaksi lajia. Ne ovat pieniä varpuslintuja ja elävät metsissä. Sukupuolet eroavat höyhenpuvuiltaan vain hieman. Koiraalla on silmän ympärillä kirkasvärinen heltta, joka hehkuu soidinaikana värikkäänä. Väri on muodostunut kollageenikuiduista, mikä on ainutlaatuista eläinkunnassa. Pyrstö on hyvin lyhyt. Uloin käsisulka on pitkä ja lepattaa lennossa.
Asittien ravintona ovat hedelmät, ja ne ovatkin Madagaskarin tärkein hedelmänsiemeniä levittävä lintuheimo. Lisäksi asitit syövät hyönteisiä ja muita pieniä selkärangattomia. "Neodrepanis"-suvun lajit käyttävät ravinnokseen myös mettä, jota ne lipovat pitkällä kielellään.
Lisääntymisbiologiaa tunnetaan ainoastaan samettiasitin osalta.
Asittien elinolot ovat vaarantuneet ylimitoitettujen metsänhakkuiden takia.
Puolan vaakuna

Puolan vaakuna on Puolan tunnus lipun ja kansallislaulun ohella. Siinä on punaisella kilvellä valkoinen kotka, jolla on päässään kultainen kruunu. Myös kotkan nokka ja kynnet ovat kultaiset. Puolan vaakuna nykyisessä muodossaan otettiin käyttöön 1997.
Vaakunan nykyisen version on suunnitellut Zygmunt Kaminski.
Mislav Saric

Mislav "Mimi" Saric (s. 3. syyskuuta 1983 Požega, Kroatia) on australialainen jalkapalloilija. 177 senttimetriä pitkän Saricin pelipaikka on keskikentällä hyökkävässä roolissa. Hän edustaa Adelaide Raidersia.
Saric syntyi Kroatiassa, mutta kasvoi Australian Adelaidessa. Nuoruusvuosinaan hän pelasi Campbelltown Cityn junioreissa sekä Etelä-Australian ja Australian urheiluinstituuttien joukkueissa. Saricin ensimmäinen seura miesten sarjoissa oli Adelaide City, jossa hän pelasi vuosina 2001–2003. Sen jälkeen hän on edustanut myös Adelaide Unitedia (2003–2004), kroatialaista HNK Cibaliaa (2004–2005), nykyistä seuraansa Adelaide Raidersia (2006, 2008–), Perth Glorya (2006–2007) ja uudelleen junioriseuraansa Campbelltown Cityä (2007).
11. elokuuta 2007 porilaisseura PoPa tiedotti hankkineensa Saricin. Hän teki maalin heti ensimmäisessä seurassa pelaamassaan ottelussa; 2-2 päättyneessä KaaPo-ottelussa 17. elokuuta. Maaliputki jatkui myös seuraavassa ottelussa, kun Saric iski kahdesti VG-62:ta vastaan pelatussa ottelussa 26. elokuuta. Saricin ura Porissa jäi kuitenkin vain yhden loppukauden mittaiseksi ja hän palasi pelaamaan kotimaahansa.
New England Journal of Medicine

The New England Journal of Medicine (NEJM) on Massachusetts Medical Societyn julkaisema vertaisarvioitu lääketieteellinen lehti. Se on yksi maailman suosituimmista alan vertaisarvioiduista yleislehdistä ja vanhin yhtäjaksoisesti julkaistu lääketiedelehti.
Alun perin neljännesvuosittain ilmestyneen lehden perusti tohtori John Collins Warren vuonna 1812 nimellä "The New England Journal of Medicine and Surgery and the Collateral Branches of Science". Vuonna 1828 sitä alettiin julkaista viikoittain ja nimeksi tuli "The Boston Medical and Surgical Journal". Nykyinen nimi otettiin käyttöön sata vuotta myöhemmin.
Lehti julkaisee pääkirjoituksia, alkuperäistutkimusta käsitteleviä tutkielmia, laajalti lainattuja vertaisarvioituja artikkeleita, kirjeenvaihtoja ja tapausselostuksia. Se sisältää myös erikoisosion nimeltä ”Images in Clinical Medicine” (”Kliinisen lääketieteen kuvia”). 
Julkaisun tekijöitä ovat olleet muun muassa Oliver Wendell Holmes, Hans Zinsser ja Lewis Thomas. Yksi lehden varhaisimmista toimittajista, Jerome V. C. Smith, jätti lehden 1857 ryhtyäkseen virkaansa Bostonin pormestarina.
Lehdellä on yleensä kliinisen lääketieteen julkaisuista korkein vaikuttavuuskerroin. Vuonna 2006 se oli 51, ja kyseessä oli Journal Citation Reports -julkaisun mukaan ensimmäinen kerta, kun tutkimuslehden vaikuttavuuskerroin ylitti 50:n.
Avoin pääsy.
"NEJM" tarjoaa kuuden kuukauden viiveellä ilmaisen pääsyn tutkimusartikkeliensa verkkoversioihin. Arkisto ulottuu vuoteen 1993 asti. Viive ei koske vähiten kehittyneissä maissa olevia lukijoita, jotka voivat käyttää sisältöä vapaasti maksutta henkilökohtaiseen käyttöön. 
"NEJM":llä on kaksi podcastia. Ensimmäinen tarjoaa lehteen kirjoittavien lääkäreiden ja tutkijoiden haastatteluja, toinen taas tekee yhteenvetoja kunkin numeron sisällöstä. Muuta tarjontaa ovat esimerkiksi videoituja lääketieteellisiä toimenpiteitä esittävä ”Videos in Clinical Medicine” sekä viikoittainen kuvahaaste.